
ELTE Bárczi Gusztáv Gyógypedagógiai Kar, gyógypedagógia alapszak


2019. február 4-8. között Londonban komplex szükségletekkel rendelkező hajléktalan embereknek nyújtott szolgáltatásokat tanulmányozhattam az Eötvös Loránd Tudományegyetem Tehetséggondozási Tanács támogatása jóvoltából. Az út kapcsolódott hazai hallgatói kutatásomhoz, melynek témája az ún. pszichoszociális fogyatékossággal élő, budapesti hajléktalan emberek helyzete, tapasztalatai, a nekik nyújtott szolgáltatások. 

Fogadószervezetem, a St. Mungo’s (www.mungos.org.) London legnagyobb hajléktalan emberekkel dolgozó szolgáltatója, civil fenntartású, 2019-ben fennállása 50. évfordulóját ünnepli. Lakhatási megoldásokat nyújt, utcai gondozó szolgálatot, krízisszolgáltatást, mentálhigiénés tanácsadást működtet, ügyfeleinek képzéseket, munkavállalásra felkészítő és közösségi programokat szervez. A hajléktalanság megelőzése és felszámolása érdekében kampányokat folytat, kutatást végez, publikációkat készít. Ügyfelei kétharmada összetett szükségletekkel rendelkezik: hosszú ideje hajléktalan, függőséggel, pszichiátriai/mentális, egészségügyi problémákkal küzd. Ennek megfelelően a St. Mungo’s Angliában elsőként hozott létre speciális, támogatott lakhatási lehetőségeket kifejezetten mentális nehézségekkel élő és/vagy alkoholbeteg, illetve idős hajléktalan emberek számára. A szervezet egyben Anglia egyik legnagyobb Housing First (Elsőként Lakhatás)-szolgáltatója.

Látogatásom alatt négy szolgáltatás megismerésére nyílt alkalmam.

A Routes Home („Hazavezető utak”) olyan külföldi, főként EU-tagállamokból származó, közterületen élő hajléktalan emberek támogatását végzi, akik nyitottak rá, hogy visszatérjenek az állampolgárságuk szerinti országba, de többszörös nehézségeik mellett, mint az alkoholbetegség, drogfüggőség, mentális problémák, támogatás nélkül nem tudják utazásukat megszervezni (és fizetni), saját országukban szállásról gondoskodni. A Routes Home szolgáltatás keretében a St. Mungo’s munkatársai utcán élő embereket vonnak be. Ügyfeleiknek lakhatást nyújtanak az utazás előkészítéséig, általában rövidebb időszakra, de komplex, az utazást is akadályozó szükségletek esetén az időigényesebb felkészülés alatt is. A szolgáltatás teamjének helyet adó és az ügyfeleket befogadó szálló London belvárosi kerületében található. Az ügyfelek egyágyas szobákban, szabad ki-be járással, és szükség szerint igénybe vehető, folyamatos támogató munkatársi jelenlét mellett tartózkodnak itt. A team tagjai az ügyfelek tájékoztatásához felveszik a kapcsolatot a származási országban működő szolgáltatókkal, szervezetekkel, az ott elérhető támogatási lehetőségek fényében segítik az ügyfelet a visszaérkezés utáni élete tervezésében és szervezésében. Az utazási költséghez való hozzájáruláshoz a team éves pénzalappal gazdálkodik.  
 
A Westminster Move-on and Resettlement Service (MORS) összetett mentális, pszichés problémákkal és/vagy valamilyen függőséggel küzdő, westminsteri kötődésű felnőtt ügyfeleket támogat, akik valamilyen egészségügyi intézményből érkeznek ide. A szolgáltatás célja, hogy az ügyfelek fokozatosan, egyre csökkenő támogatás mellett készülhessenek a közösségben való minél önállóbb életvitelre. A lakók két, hosszabbítás esetén három évet tölthetnek itt, többnyire négyszobás, hagyományos kétemeletes házakban, melyek illeszkednek az országra jellemző téglaházsorok (magán)lakásai közé, az utcaképbe, és nem mind egymás mellett, hanem a kerületben szétszórtan helyezkednek el. A MORS jelenleg 63 embernek tud lakhatást nyújtani, egyedülállló férfiaknak és nőknek, mindenkinek saját szobában, általában kétszobánként közös vizesblokkal, és házanként közös használatú konyhával, nappalival. A dohányzás vagy alkohol fogyasztása a saját szobában megengedett. Két helyszínen (házban) napi 24 órában, házon belül érhetők el támogató munkatárs(ak) szükség szerint, a munkacsoport irodája az egyik ház alagsorában működik. A távolabbi helyszíneket, az ott élő ügyfeleket a munkatársak rendszeresen felkeresik, azon túl nappal, standard munkaidőben fordulhatnak hozzájuk telefonon vagy személyesen. Minden ügyféllel hetente legalább egyszer felveszik a kapcsolatot, ha ő maga nem jelentkezik. Ahogy a St. Mungo’s egész szervezetében, úgy így itt is jellemző, hogy a (“recovery worker”-nek, kb. a felépülést támogató munkatársnak nevezett) kollégák végzettsége változatos, kiválasztásukkor formális végzettségek helyett inkább az attitűdjeiket, társas készségeiket, az ügyfelek felé tanúsított viselkedésüket vizsgálják, szimuláció, helyzetgyakorlatok révén. Az interjúztatásba ügyfeleket is bevonnak, új munkatársak  kiválasztásában ők is részt vesznek. A hajléktalanság és/vagy a mentális problémák, függőség terén megélt személyes tapasztalat a leendő munkatársnál értékes pluszt jelent. A St. Mungo’s működési elveiből fakad, hogy saját ügyfeleikből is válhatnak munkatársak, előbb önkéntesként, majd gyakornokként, végül alkalmazottként dolgozhatnak a szervezetben, többek közt segítői munkakörben is. A segítő munkatársaknak külső szakember (pszichiáter) facilitálásával havonta “reflective practice”-t, szupervíziós-esetmegbeszélő alkalmakat is tartanak. 

A St. Mungo’s Barnsbury Road szolgáltatás (támogatott lakhatás) Islingtonban működik, kifejezetten magas támogatási szükségletű felnőtt ügyfeleket fogad, akik mentális problémáikkal összefüggésben váltak hajléktalanná, sok esetben már hosszú ideje. Az összesen 21 férőhely itt is hagyományos, kétemeletes házakban található, melyek tökéletesen simulnak a környezetbe. A szobák ebben a szolgáltatásban is egyágyasak, néhány garzon kivételével közös fürdőszobával, konyhával és társalgóval (de az ügyfelek választhatják a bejáró szakács által helyben főzött közös vacsorát is). Támogatás a munkatársaktól éjjel-nappal, a hét minden napján elérhető. Koedukált házak mellett női ház is működik, ahol az erőszakot, bántalmazást túlélt lakók biztonságérzetére tekintettel a házszabály korlátozza a férfi látogatók esti-éjszakai fogadását. Egyébként a ki-bejárás, napközbeni vendégfogadás - magánlakásokhoz hasonlóan, és a Westminster MORS gyakorlatával egyező módon – teljesen kötetlen, portaszolgálat nincsen. A Bansbury Roadon is 2 évig lehet lakni. A bentlakáshoz az absztinenciát itt sem követelik meg, tekintettel rá, hogy a mentális zavarok és a függőség együttes előfordulása nagyon gyakori a célcsoportba tartozó emberek között, és épp a szolgáltatás missziója az ügyfelek helyzetén javítani, megalapozva azt a nyugodt, támogató lakókörnyezettel, és együttműködve más szolgáltatókkal, köz-és civil szervezetekkel is az egészségügyi, szociális, közigazgatási és egyéb területekről. A munkatársi jelenlét folyamatos minden napon és napszakban, az egyik lakóház földszintjén berendezett irodában. A munkatársak a rendkívül sérülékeny ügyfelekkel szemben nem kontrolláló, ápoló-gondozói vagy őr-szerepben lépnek fel, hanem feladatuknak hangsúlyosan a támogató háttér biztosítását, az ügyfelek biztonságérzetének erősítését, az önálló mindennapi életvitelhez szükséges készségeik fejlesztését tekintik, és  közvetlen, bizalmon alapuló partneri kapcsolat fenntartására törekszenek velük.    

A Recovery College (kb. talpra állást segítő tanoda/népfőiskola) a St. Mungo’s újabb szolgáltatásai közé tartozik, 2012-ben, ügyfelek kezdeményezése nyomán indították. Londonban több helyszínen működik, ezek közül a southwarki központot látogattam meg. Két nagyobb, saját központja mellett egyes kurzusait, foglalkozásait szállókon is nyújtja. A St. Mungo’s ügyfelei mellett a foglalkozásokat bárki számára nyitottak a kapacitások keretein belül. A Recovery College kínálatában alapvető készségeket fejlesztő, művészeti, gyakorlati ismereteket nyújtó, önismereti-mentálhigiénés jellegű és szabadidős kurzusok egyaránt szerepelnek. A tavaszi szemeszterben lehetőség van többek közt a matematikai alapismeretek frissítésére-bővítésére, lehet tanulni angolt mint idegen nyelvet, a saját pénzügyek kezelését, vagy a személyes kapcsolatrendszer építésének módszereit. Működik gitároktatás, drámacsoport, digitális készségfejlesztő kurzus (több szinten, az alapvető számítógéphasználattól a táblázatkezelésig és kódolásig), kiránduló és kreatív (önélet)író-csoport is. A kurzusok közül ki-ki szabadon, érdeklődése alapján választhat, akár csak egyet, akár többet. Egyes kurzusok félévente néhány alkalomból állnak, mások folyamatosan, általában kéthetente zajlanak. Egy részüket külső partnerekkel, civil szervezetekkel, felsőoktatási intézményekkel együttműködve valósítják meg, vagy külső önkéntesek vezetik őket. A St. Mungo’s ügyfelei is közreműködnek önkéntesként, a foglalkozások segítőiként, vagy akár önálló kurzusvezetésre vállalkozva. Az aktív szerepvállalás lehetősége nyitott a St. Mungo’s teljes ügyfélkörének, egyéni motiváció és felkészültség szerint több szinten és területen. Az ügyfél-önkénteseknek munkájukhoz a Recovery College felkészítést és mentorálást nyújt.       

Az út során vendéglátóim, a szolgáltatások vezetői bemutatták a helyszíneket, működésüket, és lehetőséget adtak feltenni a kérdéseimet. (Eközben az ügyfelek privát életterén kívül maradtunk, csak üres, új lakó beköltözésére váró lakószobát mutattak meg belülről is.) Követhettem a teamek napi munkáját, jelen voltam épp zajló heti /havi megbeszéléseken, kísértem munkatársat ügyfél-látogató körútra, és bevontak egy ügyfeleknek, ügyfelekkel együtt szervezett teadélutánba. A Routes Home munkatársai kérésére spontán prezentáltam a Magyarországon hajléktalan embereknek nyújtott szolgáltatások típusairól, jelentősebb budapesti intézményekről, és segédkeztem elérhetőségeik keresésében. A Recovery College-ben részt vettem egy önismereti és életpálya-menedzsment témájú foglalkozáson (a szolgáltatás nyitottságára jellemzően mindenfajta külön, „vendégként” való bemutatás nélkül). A teamvezetők és -tagok mellett alkalmam volt találkozni és hosszabban beszélni a St. Mungo’s önkéntességért és szakmai gyakorlatokért felelős vezetőjével, valamint a szervezetben önkéntesként vagy segítőként dolgozó egykori ügyfelekkel. 

A kutatóút a szakmai fejlődésemet nagyban támogatta. Célom a tanultakat hasznosítani tanulmányaim mellett a hallgatói kutatómunkámban, illetve közreadható formában részletesebben feldolgozni a tavaszi félév folyamán. 

Budapest, 2019. február 

A Westminster MORS munkatársa épp azt tervezgeti, hogy minden új beköltözőnek egy dísznövény-palántát is felajánljanak a szobafelszerelés részeként - ahogy az itt, a konyhában már megvalósult.  

(A St. Mungo’s saját képzésein az érdeklődő ügyfelek maguk is tanulhatnak kertészeti alapismereteket, a lakóházak kertjében pedig hobbi-kertészkedhetnek.) 

Cím nélkül.

A Recovery College felnőtt tanulóinak plafonig érő munkája a folyosót díszíti a southwarki központban.

